Papersnake/gushiwen huggingface dataset:
追和唐询华亭十咏 其七 华亭谷
王艮（元代）

邈邈华亭谷，远带松江流。亦有赏心人，于焉放扁舟。

风将綵帆举，身与元气浮。拍手招鸱夷，傲睨三千秋。
子任处晦子潜各分韵于杰上人房
韩淲（宋代）

云房见山僧，心中与之然。朋来二三子，亦与同醉眠。

是事夫如何，未许醒者传。
岁之二日欲游翟园以寒风而止
杨万里（宋代）

岁前问讯翟园梅，不知作麽不肯开。
岁後遣人访消息，春风一肯花都折。
老夫闻此喜欲癫，小儿终夕不成眠。
南烹北果手自飣，添櫑银瓶色相映。
千骑朝来填戟门，双旌已复指梅园。
东风无端动地起，横作清寒止游子。
老夫孤闷搔白头，小儿劝翁翁勿愁。
人言好事莫作意，雨妒风憎鬼神忌。
欲游不必言，阻游不必计。
从今只栋天色佳，走就梅花求一醉，
偈颂六十七首
释原妙（宋代）

日正暄，春已暮，
落花片片随流去。拄杖枝头一点红，
馨香遍界无人顾。
寄朱嗣宗
吴惟信（宋代）

京国春寒情脉脉，关山月落梦悠悠。离愁又在高楼上，满池夕阳江水流。
新秋杂题六首。吟
陆龟蒙（唐代）

忆山摇膝石上晚，怀古掉头溪畔凉。

有时得句一声发，惊起鹭鹚和夕阳。
宫词八首次契公远正字韵 其六
乃贤（元代）

花影频移玉砌平，美人攲枕听流莺。一春多病慵梳洗，怕说銮舆幸五京。
曹仁熙画水壁
晁说之（宋代）

夫子在川上，悠然叹所逝。
见逝不见水，身与水不二。
天维及地轴，去矣不可制。
日月徒劳劳，出入丈赤地。
莫言此身微，久围待经济。
或指波涛观，姑在蹄涔内。
後人不及门，有口安足议。
劣得蒙庄周，动与吕梁会。
肇公识前波，不共後波系。
庞公桥柱流，奔湍是谁事。
熟夸观涛者，八月吴侬戏。
瞪目不敢瞬，睫软蛟鼍噬。
多谢曹仁熙，笔端落妙意。
欲采甓社珠，於此观粲翠。
金落索
佚名（宋代）

风撼梧桐影碎。凄凉天气。
如梦令
吴尚憙（清代）

乍见碧红深浅。几处黄鹂学啭。恰是好良辰，怎奈萧条庭院。

难遣，难遣。睡起翠眉慵展。
次韵王产昭昆仲题京口新居
蔡肇（宋代）

我昔京口居，屡为南山游。
古寺满修竹，平田漫清流。
四升崇邱满，培塿见五州。
人生如艺田，要待岁晚收。
内惧寡道力，眇然念前修。
六合不为狭，五亩亦为谋。
何妨傍城邑，心远地自悠。
漕水应潮涨，堂下可遭周。
叶落固有余，柿栗不外求。
生理如此足，岂谢岩谷幽。
奈何不勇决，一毫辄绊留。
余性本拙戆，涉世易悔尤。
微官如涕唾，容易思罢休。
三龙亦驰骋，诗好意则不。
四时田园杂兴十二绝
范成大（宋代）

步履寻春有好怀，雨余蹄道水如杯。
随人黄犬搀前去，走到溪边忽自回。
偈倾一百六十九首
释智朋（宋代）

心月孤圆，光吞万像，
起模画样。光非照境，
境亦非存，收拾不上，
光境俱亡。
颂古四十五首 其二
释慧远（宋代）

毗蓝园里丧佳声，分手徒劳布恶名。果是一文偷不得，至今虚作不良人。
杜清甫丈九十矣而矍铄如少年曾忆白香山赠裴淄州云九十不衰真地仙因倚起语寿之
王世贞（明代）

九十不衰真地仙，姓名无忝杜延年。围棋纵负人人墅，卖药能宽处处田。

春暖弦歌秦女巷，午晴诗画米家船。携来鸠杖那防噎，赠得羊裘不肯穿。

自剔残灯书小令，旋烹新茗结清缘。惟应蓟子摩铜狄，见尔垂髫学数钱。
赠高黄二子
陈造（宋代）

平昔金兰契，过逢意自饶。
乘闲无窘步，命笑有嘉招。
翠敛歌眉黛，红生醉颊潮。
归骖众惜夜，小待玉笙调。
陪馆中诸人游天竺分得香字
林季仲（宋代）

不到八年久，重来双鬓苍。
珠玑溅寒溜，笙磬咽风篁。
啼鸟千林晚，飞花一路香。
吾宗故庐在，立马傍残阳。
八声甘州 送伯愚之乌里雅苏台
沈曾植（清代）

送萧萧征马向边州，都护出安西。正啼鸦噪晚，惊沙击面，烟树凄迷。

灞上回头南望，鳷鹊夕云低。谁识阳关意，兀坐渔师。

揽辔而今焉向，黯兰生荪苦，天上相思。僾回风北溯，乐莫乐相知。

莽千里龙沙雁碛，借天山砥锷浮鲸鲵。归须早，今年金印，斗大提携。
自赞
释大观（宋代）

是境不涉，逢缘不借。
恶人随顺，喜人凌跨。
拨千圣剩语为画处山川，笑从上发机如巾结兔马。
丝糁弗容留，虚空生柄欛。
只今纳败向谁，他骂不如自骂。
答柳恽
吴均（南北朝）

清晨发陇西，日暮飞狐谷。
秋月照层岭，寒风扫高木。
雾露夜侵衣，关山晓催轴。
君去欲何之？参差间原陆。
一见终无缘，怀悲空满目。
嘉鱼二首 其一
陈恭尹（清代）

嘉鱼潜石穴，终岁气常寒。本欲承珠露，宁知上玉盘。

有无通雅咏，咫尺隔风湍。未必名为累，隆冬泽易乾。
挽赵母郑氏
刘克庄（宋代）

攀桂者联翩，皆由母训焉。
摘髭人共羡，出腹子多贤。
穉耄三从美，哀荣五福全。
幽明无一憾，玉润自铭阡。
读史
刘驾（唐代）

平地见天涯，登高天更远。功名及所望，岐路又满眼。

万金买园林，千金修池馆。他人厌游览，身独恋轩冕。

唯有汉二疏，应觉还家晚。
艳词十七首 其十六
谢与思（明代）

醉后衣裳点泪红，远天云树湿濛濛。玉人一去千馀里，回首欢娱似梦中。
富春山楼
汪渊（清代）

绝磴缘岩入，危楼与岫齐。钟声白云外，帆影夕阳西。

江远树如没，潮来天欲低。高风不可即，怀古意凄凄。
喜连君锡过郡
宋祁（宋代）

稍稍客引去，依依君见过。
胡为困重研，正欲问无他。
甑黍惊方熟，犀谈省旧讹。
感馀祗惝怳，衰罢有蹉跎。
直取忧襟解，聊从醉弁俄。
缓行清白酒，随意短长歌。
皋壤星霜宴，缨瓖尘垢多。
且应留从仆，同赏二山阿。
禅人并化主写真求赞
释正觉（宋代）

性不疏通，机不捷敏。
颓慵陋见闻，急快失容忍。
一默清秋兮芙蓉华开，万态浩春兮葛藤蔓引。
柳梢青·元宵何高士说京师旧事
张孝祥（宋代）

今年元夕。探尽江梅，都无消息。草市梢头，柳庄深处，雪花如席。一尊邻里相过，也随分、移时换节。玉辇端门，红旗夜市，凭君休说。
耄志十首
刘克庄（宋代）

忆昔叨陪册府仙，曾陈大计璪{旒方换王}前。
探符痴妄空劳矣，当璧休祥已灼然。
奉玺相真曾浴日，倚楹女岂敢贪天。
分明狐赵俱酿赏，不似之推隐去贤。
九日晚坐独酌一杯
赵鼎（宋代）

木落江城风露寒，坐惊芳岁逼彫残。晚来自爱一杯暖，老去元无九日欢。

拟借灵均兰作佩，尚馀陶令菊堪餐。平生遍插茱萸处，短梦悠悠行路难。
诗本
张镃（宋代）

诗本无心作，君看蚀本虫。
旁人无鼻孔，我辈岂神通。
风雅难齐驾，心胸未发蒙。
吾虽知此理，恐堕儿闻中。
题樊川杜相公别业
钱起（唐代）

数亩园林好，人知贤相家。结茅书阁俭，带水槿篱斜。

古树生春藓，新荷卷落花。圣恩加玉铉，安得卧青霞。
冲虚观
敖陶孙（宋代）

青筇相伴到仙坛，身寄虚无缥缈间。
景物迥殊人世界，烟霞深锁道家山。
纷纷尽向红尘老，寂寂谁知白日间。
遣履山中棋一局，几人於此未应还。
雨余晚望
贺铸（宋代）

相应乳鸠鸣，桑间返照平。
明津小舫度，高陇一牛耕。
林薮归心健，尘埃病骨轻。
屈骚魂爽在，未许独君清。
回中牡丹为雨所败二首
李商隐（唐代）

下苑他年未可追，西州今日忽相期。
水亭暮雨寒犹在，罗荐春香暖不知。
舞蝶殷勤收落蕊，佳人惆怅卧遥帷。
章台街里芳菲伴，且问宫腰损几枝？

浪笑榴花不及春，先期零落更愁人。
玉盘迸泪伤心数，锦瑟惊弦破梦频。
万里重阴非旧圃，一年生意属流尘。
前溪舞罢君回顾，并觉今朝粉态新。
和陶乞食
戴表元（宋代）

今朝胡不乐，取书一哦之。
饥穷古不免，陶生良有辞。
骨肉同天伦，僮仆缘食来。
如何长年中，万事付酒杯。
脱身得一饱，激烈陈歌诗。
不如鲁侯仁，借贷英雄材，
嗟余亦有作，欲向谁同贻。
花朝
吴稼竳（明代）

日气朝青池上波，交交啼鸟傍池多。
三春花事终难负，二月风光半未过。
土俗岁时存旧记，闺人单夹制轻罗。
正怜一树樱桃放，桃李相催奈若何。
寿龙津余此溪
陈普（宋代）

昔在辛酉年，余裁十有八。
翁时多十岁，无地贮英发。
世运欲转多，正气久郁阏。
科场弊已极，无复分椒樧。
千里足难羁，须作奔泉竭。
闭目骇奔腾，掩耳羞嘈赞。
归来分躬耕，复不禁芽卉。
蒯缑走杭越，触藩不能脱。
纷纷梦中人，妄与谈空阔。
翁兮独家居，自得真机栝。
一日山河新，妙契静中斡。
尚堪作子长，亦久抱恻桓。
遂生肥遁心，确乎不可拔。
人间闹蜂蝶，过目惟蹙頞。
惟有燕归来，卷帘无阻遏。
室呜孺悲瑟，门断陈遵辖。
惟我拜床下，见侍隆中葛。
躯为天地惜，日用诗书豁。
但见居深深，谁知活泼泼。
松柏晚丛立，姜桂老逾辣。
新年俄八十，道气方兰茁。
平生善养气，不作穴人揠。
年来滋长茂，略不惊齿发。
人生各有志，万物不能夺。
善身背生色，济世腓无{拔左换月}。
一与时偕行，造物自见察。
人寿百二十，尧夫岂虚喝。
分数天所裁，与行自能达。
老彭祗谀言，但论道本末。
更阅五十番，飞蜂与斯蚻。
送渭州刘太保
梅尧臣（宋代）

月黑见旄头，芒角渐西向。
八月边草黄，胡人马初壮。
无奈我兵雄，方为汉偏将。
尝闻登坛人，亦未免得丧。
得为凯歌还，铙鼓喧亭障。
千蹄使椎牛，百瓮令设醠。
丧乃军之羞，节制由处上。
进退从其呼，何能求必当。
二事非己专，愿思古挟纩。
如梦令·纤月黄昏庭院
纳兰性德（清代）

纤月黄昏庭院，语密翻教醉浅。知否那人心？旧恨新欢相半。谁见？谁见？珊枕泪痕红泫。
酬田卿书斋即事见寄
姚合（唐代）

幽斋琴思静，晚下紫宸朝。旧隐同溪远，周行隔品遥。

深槐蝉唧唧，疏竹雨萧萧。不是相寻懒，烦君举酒瓢。
秋夜
王九思（明代）

园亭堪避暑，栖息忽经旬。
雨挟秋风至，凉生夜气新。
絺衾犹恋枕，蟋蟀渐依人。
容易悲摇落，天涯旧逐臣。
和刘后村梅花百咏
方蒙仲（宋代）

方见横斜忽乱飞，噫其造物未昌时。
点衣片片皆诗料，爱惜移时不敢吹。
挽王简卿侍郎三首 其二
刘克庄（宋代）

末著尤奇特，杯行忽坐亡。无香分侍女，有砚遗诸郎。

长乐旌旗改，平泉竹石荒。公今呼不应，浮议果何伤。
咏史下·枣祗
陈普（宋代）

千里无烟已十年，一朝许洛翠秧田。
乾坤渠肯容曹操，聊为苍生解倒悬。
送林汝大西上
林希逸（宋代）

一第于兄何足溷，相期十载恨悠悠。未闻鲤化三层浪，但见雕横几度秋。

手妙八叉时辈服，眼迷五色主司羞。舒徐有待知天意，要作龙飞榜状头。
游天台山
张祜（唐代）

崔嵬海西镇，灵迹传万古。群峰日来朝，累累孙侍祖。

三茅即拳日，二室犹块土。傍洞窟神仙，中岩宅龙虎。

名从乾取象，位与坤作辅。鸾鹤自相群，前人空若瞽。

巉巉割秋碧，娲女徒巧补。视听出尘埃，处高心渐苦。

才登招手日，肘底笑天姥。仰看华盖尖，赤日云上午。

奔雷撼深谷，下见山脚雨。回首望四明，矗若城一堵。

昏晨邈千态，恐动非自主。控鹄大梦中，坐觉身栩栩。

东溟子时月，却孕元化母。彭蠡不盈杯，浙江微辨缕。

日梁屹横架，万仞青壁竖。却瞰赤城颠，势来如刀弩。

盘松国清道，九里天莫睹。穹崇上攒三，突兀傍耸五。

空崖绝凡路，痴立麋与麈。邈峻极天门，觑深窥地户。

金庭路非远，徒步将欲举。身乐道家流，惇儒若一矩。

行寻白云叟，礼象登峻宇。佛窟绕杉岚，仙坛半榛莽。

悬崖与飞瀑，险喷难足俯。海眼三井通，洞门双阙拄。

琼台下昏侧，手足前采乳。但造不死乡，前劳何足数。
晓日
梅尧臣（宋代）

出舟晓日升曈曨，波上烂烂黄金熔。
幂历紫烟生镜中，钓船似画分横纵。
风莫从虎云从龙，变作霏霞重复重。
谒上竺观音大士
释道潜（宋代）

十年江海去飘然，魂梦长依鹫岭边。月地云阶重到处，殷勤稽首白衣仙。
二十日雪中入城
韩淲（宋代）

不须深巷卧，懒学剡溪回。破轿身闲出，衡门手亟开。

山林遽如许，人物岂他哉。桥过城东宅，朋从三两来。
和吟友月夜遇风雨不见薄蚀韵
卫宗武（宋代）

麟经纪载浩岁月，天家妖祥互分别。
所书薄蚀三十六，独於黑夜泯无说。
岂以为阳义所崇，可略者阴辞遂轰。
曩年月蚀无风雨，风雨胡为为月设。
三百六旬惟此宵，羞使望舒颜面缺。
第怪飞廉逞怒号，摆撼广寒枝欲折。
海涛助势卷地来，万户千门一时撤。
天目臲卼秦望摇，奚问区区小丘垤。
明朝揭日出虞渊，疑是天工手亲挈。
群阴散駮世清夷，蛟螭那复为妖孽。
我欲作诗颂阳明，文思久枯笔屡制。
但愿合璧常光明，年谷顺成风雨节。
中秋把酒对嫦娥，处处团圆天下悦。
螺川送别王公济朝奉还台
郭祥正（宋代）

亭上客送客，江头山映山。白醪须酌尽，彩凤欲飞还。

帆转疏林外，烟生远渚间。离愁自堆积，辄莫唱阳关。
丙午人日立春，屈指癸卯孟夏晦得疾，恰千日
范成大（宋代）

百年能有几春光，只合都将付醉乡。
衰病豁除千日外，尚余三万五千场。
早梅二首
何澹（宋代）

姑射仙肌不受尘，旧妆重傅恰如新。
东君少试回天手，已占人间几许春。
赠汪容甫
朱筼（清代）

汪生七龄失所怙，交亲一旦弃如土。任氏遗孤衣葛衣，谢朓书如掩蓬户。

贤哉生母备艰辛，十指纺绩易米薪。夜深教生读经史，生年二十歌采芹。

上如拜母母色喜，文名藉藉惊乡人。生才有如此，生岂常贱贫。

人情冷暖不足道，白衣苍狗驱浮云。冰霜自是生成德，利器原从盘错识。

由来人定可胜天，柳母丸熊欧画荻。秋风鹰隼好腾骞，立身廊庙师昔贤。

好将母氏劬劳状，胪入兰台列女篇。
颂古二首 其一 僧问清平有漏无漏。
释知炳（宋代）

笊篱木杓，钱买井索。打瓦钻龟，徒劳卜度。休卜度，麒麟只有一只角。
次韵庭藻雨中不出湖上
周紫芝（宋代）

幅巾饱看西湖春，徐行当车不动尘。有时乘兴未遽反，武林无此寻春人。

湖山如螺湖水白，几见青天月生魄。年年马上看吴娃，舞袖双裁越罗窄。

长安贵人百不忧，胡为亦复多穷愁。出门载酒不可往，倚杖看雨如穷秋。

万事不由人作计，我欲除愁唯一醉。此生已老复何求，五字但知公臭味。

春风吹雨山泽晴，青山有约翁有情。故人官高少闲暇，可唤白鸥同此盟。
元夕立春喜晴於是郡人久不出矣
叶适（宋代）

艾褐家紬阔阔裁，抱孙携子看灯来。
余甘暂弃从教觅，莫斗机心漫自猜。
净慈显老为众行化，且示近所写真，戏题五绝
范成大（宋代）

孤云野鹤本无求，刚被差充粥饭头。
担负一蒫牙齿债，钟鸣鼓响几时休。
冒雪敲冰乞米回，斋堂如海钵单开。
众中若有知恩者，一粒何曾咬破来？
千里驱驰出为人，颜容消瘦老于真。
食轮转後无余事，莫学诸方转法轮。
何时平地起浮图，化得冬粮但付厨。
推倒禅床并拄杖，饥来吃饭看西湖。
殿中泥佛已丹青，堂上禅师也画成。
笑我形骸枯木样，无禅无佛太粗生!
噶玛兰中秋见月呈杨太守 其二
吴镕（清代）

共说青天雾气开，欢迎天上福星来。十分清影横霄汉，万姓歌声净土埃。

珠贯呈辉同朗彻，桂香垂象仰栽培。大开海外文昌运，月朗风清咏几回。
以莲心茶送巩使君小诗将之
虞俦（宋代）

采得莲心苦更严，青裙白面退尖纤。
竹轩旋碾香尘散，槐梦初尖齿颊甜。
况是澄泉元带锡，自应佳句合编签。
直须陪侍挥谈麈，习习清风两腋添。
玉楼春 白莲
王夫之（明代）

媚媚片月涵秋影。低照银塘光不定。绿云冉冉粉初匀，玉露泠泠香自省。

荻花风起秋波冷。独拥檀心窥晓镜。他时欲与问归魂，水碧天空清夜永。
吹台曲
周紫芝（宋代）

天门玉钥双龙开，霓旌羽盖天上来。管弦嘈杂入霄汉，美人侍燕黄金台。

羽觞行酒欢未足，燕姬成行列红玉。梁王半醉起更衣，夜按玉箫亲度曲。

曲终举袂俱争妍，拜舞樽前称万年。三山玉女朝群仙，当时弄玉飞上天，至今台下草如烟。
次韵王君偕子同来访
方回（元代）

愧子初来坞路赊，曾微酒旨与肴嘉。
答诗辄便拈拈笔，接话才能供淡茶。
膝上佳儿如玉雪，山中雪事几风花。
良畴世世勤菑播，终待明时遇宅家。
闰正月十五日夜监直对月怀诸同舍
司马光（宋代）

澹薄春云散，低昂北斗横。
微分汉津雁，静识建章更。
浊酒怜虚爵，高文忆友生。
前轩空不掩，怅息岁孤清。
念奴娇 丁女史昙花图，为吴茂才颖其作
谈印梅（清代）

六萌未驾，忽琼枝摧折，夭桃零落。留得崔徽风貌在，相见丰姿如昨。

十载天涯，浮萍风絮，苦恨郎情薄。深宵篝火，书成谁付鸾鹤。

从此天上人间，生离死别，一样情怀恶。子夜歌成肠已断，休唱丁娘十索。

最苦金闺，年年压线，都为他人作。埋香何处，白杨衰草城郭。
听钱叔达弹琴时叔达将归吴兴
徐熥（明代）

竹院微风动晚凉，冰弦花里按宫商。凭君莫作思归引，一曲哀声易断肠。
立秋饶阳道中三首 其三
孙觌（宋代）

窜身楚南极，守隶工遮防。投鞭得小愒，孚席纷在旁。

虎贲起隅坐，悠然见中郎。一醉汩其泥，江湖渺相忘。
中岩十八咏·慈姥岩
晁公溯（宋代）

楼严既下集，宾天复上征。
八子似荀氏，中当有慈明。
大宋中兴雅
李正民（宋代）

炎正中微，泰极而否。边陲云扰，中原糜沸。靖康之元，逼我京师。

中汤弛备，兵缠紫微。天方佑宋，帝在济阳。貔貅十万，左右陈行。

旌旗蔽野，戈鋋彗云。八神警跸，七萃骏奔。移师商丘，亿兆乐推。

讴歌狱讼，竭蹶咸归。爰登宝位，爰绍丕基。兢兢业业，一日万机。

既巡淮甸，乃涖浙江。遣使聘问，原隰相望。两宫未复，夙夜靡遑。

经之营之，十有馀年。戊午之秋，使车来旋。谓彼邻国，远达温言。

欲讲盟好，厥志已坚。使在淮浦，众言盈庭。如蜩如螗，如沸如羹。

更唱迭和，万口狺狺。帝若不闻，默与神谋。圣志先定，惟相是诹。

轺车戾止，和好是求。复我河南，旧县与州。疆界方交，左贤被罪。

谋臣既歼，信誓中悔。古贤继之，矜其勇鸷。氛尘冥冥，侵我淮泗。

帝赫斯怒，张我皇威。乃敕六将，建尔鼓旗。追奔逐北，于淮之湄。

师入陈许，亦反濉涣。两都震惧，人心冰泮。元戎駃马，往告于中。

群情愕眙，罔敢来侵。皇天悔祸，殊邻革心。按兵于境，旧盟是寻。

锡以中帛，稛载方舟。皇华络绎，典礼具修。载书孔明，戎车遄迈。

质于鬼神，万世永赖。龙楯来归，兆庶雨泣。圣心孺慕，哀恫罔极。

百神毕会，缵禹之迹。永祐后昆，山川叶吉。长乐就养，袆衣褕翟。

万寿称觞，怡心顺色。晨羞既进，夕膳载加。天子之孝，修于邦家。

归马散牛，句戈束矢。大将释师，军政咸理。淮滨之民，夜眠晏起。

秉尔耒耜，或耘或宣，惟仲山甫。爱莫助之，民鲜克举。

我宋之隆，君臣会通。咸有一德，协于尹躬。中兴之功，薰灼夷夏。

臣作是诗，以继周雅。
题任士安葬亲诗卷
曹伯启（元代）

卜宅山原奕世安，于湖借润散清澜。古今报本无多子，破冢累累草棘寒。
寄远曲三首 其三
朱柔则（清代）

闻说燕台路，生涯亦可怜。耻弹门下铗，谁乞广文钱。

久客非长策，归耕有薄田。一棺痛慈母，急为卜牛眠。
长相思 题美人斜倚薰笼图
吴麟珠（清代）

镜慵窥。枕慵欹。正是香温锦幄时。含颦如有思。

夜何其，漏频移。冷暖年来只自知。不眠犹待谁。
夜坐有感寄排山大兄
朱棆（清代）

思君晨夕浑难释，梦里欢娱觉后空。独饮小窗镫烬后，不眠终夜雨声中。

青炊云壑堂前豆，碧洗柑园阁下桐。少壮依依形与影，残生回首乐何穷。
秋日榴花
林景熙（宋代）

彼美石氏姝，相逢绿阴早。
借问此何时，清霜下百草。
舞裙冷猩红，自作背时好。
谁家返魂香，招以华素颢。
水霞晚犹鲜，山日寒更杲。
燕逝蝉无声，园林迹如扫。
饰明以惊昏，岂昧出处道。
飘零余寸丹，耿耿岁华老。
南乡子（甲戌正月）
王炎（宋代）

云淡日昽明。久雨潺潺乍得晴。社近东皋农务急，催耕。又见菖蒲出水清。
池面縠纹平。掠水迎风燕羽轻。试出访寻春色看，相迎。巧笑花枝似有情。
水龙吟·夜来风雨匆匆
程垓（宋代）

夜来风雨匆匆，故园定是花无几。愁多怨极，等闲孤负，一年芳意。柳困桃慵，杏青梅小，对人容易。算好春长在，好花长见，原只是、人憔悴。
回首池南旧事，恨星星、不堪重记。如今但有，看花老眼，伤时清泪。不怕逢花瘦，只愁怕、老来风味。待繁红乱处，留云借月，也须拚醉。
题宋院人画盘车图
刘绩（明代）

大车盘盘牵不住，小车碌碌推还去。上阪下阪日千回，不离太还山侧路。

吴盐蜀米塞满箱，乌犍耳湿筋力强。商人重货不畏虎，饭牛夜夜宿车傍。

妻孥不须念还旅，橐中有金皆乐土。星餐露栉逐队还，但愿利多无所苦。

道傍往来多折轴，谁人肯戒前车覆。
哭胡民望 其一
谢逸（宋代）

才闻歌板情难忍，支枕呻吟二竖婴。天上楼成邀李贺，山中石老失初平。
杂画九首 其七
何瑭（明代）

平川烟草自萋萋，南北东西路不迷。牛饱心閒无外事，扬鞭笑指晚山低。
送僧游岳
释元肇（宋代）

上人年少易抛乡，湖海茫茫道路长。凭内州军莫游尽，雁飞不肯过衡阳。
和梁宪使过密咏天仙宫白松·其二
李攀龙（明代）

轩辕宫里试新妆，缥缈连枝入帝乡。
玉骨不缘能化石，冰肌那得便生香。
只愁明月销为水，更恐清阴凝作霜。
巫峡瑶姬元素质，却令云雨污衣裳。
形赠影
郑孝胥（清代）

学道未为晚，新持胎息经。凝心存日景，行气摄神庭。

情在妨飞举，身微混醉醒。对君终不愧，勿复患颓龄。
送刘祠部
李新（宋代）

芙蓉城下多埃土，却逐刘郎上天去。
峨眉一顾一回头，明月东风在何处。
次韵张守立春
刘子翚（宋代）

把酒酬佳节，遨头乐未央。
池冰犹涩舫，岸柳已笼墙。
晓院帘帏卷，春盘饼饵香。
殷勤分彩胜，为掩鬓边霜。
垦山叟
陈造（宋代）

杂木漫山谁所种，居不临流多不用。
九月霜风卷黄落，群山一昔皆班駮。
遥看拖帔横椽衣，农家刈粟山有畦。
家家垦田日嫌窄，荒林翳荟惜虚掷。
斸荒作熟不挂籍，输官之馀给衣食。
州中之政常近厚，不欲屑屑校升斗。
宁其弃之听民取，实亦藉是作康阜。
继承不皆惠慈守，汝须弥缝吏胥口，
防有后来规税亩。
赠画师二首
姚勉（宋代）

胸藏天巧锦云梭，万象都收入网罗。
只作虫鱼非磊落，安排手笔写山河。
偈颂一百三十三首 其一一七
释法薰（宋代）

九十日安居，遍地无行路。意不停玄，眼不挂户。布袋头开，乾坤独露。

万里寸草无，踏著不相似。
送宇文虞
周繇（唐代）

此别欲何往，未言归故林。行车新岁近，落日乱山深。

野店寒无客，风巢动有禽。潜知经目事，大半是愁吟。
元晖山水图
释绍昙（宋代）

簇簇烟林挂酒帘，山藏古寺寂无僧。
瘦筇便欲幽寻去，隔岸小舟呼不应。
吴。徐盛
孙元晏（唐代）

欲把江山鼎足分，邢真衔册到江南。

当时将相谁堪重，徐盛将军最不甘。
墨庄五咏 其四 玩易斋
朱熹（宋代）

竹几横陈处，韦编半掩时。寥寥三古意，此地有深期。
戏赠邵使君张郎
卢象（唐代）

少妇石榴裙，新妆白玉面。能迷张公子，不许时相见。
句
薛绍彭（宋代）

不眠听竹雨，高卧枕风湍。
访南湖晦崖讲主
释智愚（宋代）

讲堂迷却散花人，百万茫茫徒苦辛。
绝处逢生机路活，定应尊者是前身。
雪中以酒送欧阳广明袁叔明
王庭圭（宋代）

小槽新压瓮头春，盛欲招呼雪闭门。卧对袁郎说周易，不妨伸颈饮清樽。
灵洲
方信孺（宋代）

东南佳气盛衣冠，楼阁翚飞缥纱间。
疑是落星湾上见。
次陈芸居问讯后村韵
胡仲弓（宋代）

人心真滟澦，世路多肴函。
此险久已涉，此味久已谙。
易节固不可，贫贱分所甘。
浩歌一长慨，书与识者谈。
清夜万感集，风荡云物空。
倚楼看星斗，照破泥丸宫。
静观人世人，颠倒醉梦中。
佳趣有谁识，睡觉窗前红。
元祐五年秋尝宿独木为诗以自遣今复过此追旧感叹用韵示超然二首 其二
释德洪（宋代）

踪迹漂流不系船，旧游曾到意茫然。玉笙哀怨初凉夜，秋月婵娟落木天。

往事已嗟如昨梦，壮怀无复似当年。炉峰当眼空相向，因念区区想见怜。
黄岗杂咏
吴向（明代）

拟赋閒居未得閒，今宵境外是何宽。黄岗一朵梅梢月，已照茅茨半壁间。
又和子应游万州岑公洞
冯时行（宋代）

泉细或疑雨，岩深微见天。
暂来何可老，长往不难仙。
石髓层层落，松声树树传。
欲归重回首，明月傍船舷。
吴仲庶殿院寄示与吕冲之马仲涂唱和诗六篇邀
梅尧臣（宋代）

我实山野人，不识经济宜。
闻歌汴渠劳，谩缀汴渠诗。
汴水源本清，随分黄河枝。
浊流方已盛，清派不可推。
天王居大梁，龙举云必随。
设无通舟航，百货当陆驰。
人间牛骡驴，定应无完皮。
苟欲东南苏，要省聚歛为。
兵卫讵能削，乃须雄京师。
今来虽太平，尽罢未是时。
愿循祖宗规，忽益群息之。
譬竭两川赋，岂由此水施。
纵有三峡下，率皆麤冗资。
慎莫尤汴渠，非渠取膏脂。
次韵戏答彦和
黄庭坚（宋代）

本不因循老镜春，江湖归去作闲人。
天于万物定贫我，智效一官全为亲。
布袋形骸增碨磊，锦囊诗句媿清新。
杜门绝俗无行迹，相忆犹当遣化身。
偈颂七十六首
释师观（宋代）

惺惺寂寂是，寂寂惺惺非。
弃却甜桃树，沿山摘醋梨。
如是句中能会得，从教人竞觅玄微。
诗三百三首 其二一六
寒山（唐代）

自古多少圣，叮咛教自信。人根性不等，高下有利钝。

真佛不肯认，置功枉受困。不知清净心，便是法王印。
送诚斋二首
袁说友（宋代）

长裾端欲曳宾墀，人事何乖遽别离。
未尽胸中怀旧意，又吟江上送行诗。
公名此去如山重，我老谁怜似足踦。
凭得征鸿寄消息，书来犹记别君时。
翠峰庵即事
黄庚（元代）

竟日寻幽处，杖藜不惮遥。客行黄叶路，僧立碧溪桥。

岩瀑飞寒雪，松风吼夜潮。是山皆可隐，何用楚辞招。
又和刁秘书寄李太保
徐铉（宋代）

百里临民自可怜，青云何必藉阶缘。
家贫聊欲资三径，政简无非草太玄。
处众忘怀均物我，程才不器任方员。
江湖相望真堪喜，聚散悲欢尽偶然。
送向主簿
王庭圭（宋代）

枥马志万里，棘鸾才一飞。荐书闻帝里，綵服过庭闱。

野渡生春草，林花弄晚晖。君家芸阁老，应问我何归。
殢人娇 赠朝云
苏轼（宋代）

白发苍颜，正是维摩境界。空方丈、散花何碍。朱唇箸点，更髻鬟生彩。

这些个，千生万生只在。好事心肠，著人情态。閒窗下、敛云凝黛。

明朝端午，待学纫兰为佩。寻一首好诗，要书裙带。
元日颁赐御书大吉春条
郑孝胥（清代）

奉天惟一大，胜怠取丹书。吉语元辰降，休徵献岁初。

墨华光已耀，笔势意能舒。圣学从容见，群情感慰馀。

邑纶资夏靡，兴楚待申胥。拜赐空惭愧，微臣志未摅。
雨中
曾巩（宋代）

愁烟苦雨今朝是，小屋深扉野性怜。
偶似鲁连能肆志，肯如刘性耻求田。
贫谙亲友难过饮，病笑诗书可枕眠。
欲会此心何自适，平生消长仕陶甄。
闺怨一百二十首 其二
孙蕡（明代）

都门不去亦何妨，行色匆匆有底忙。欲向碧桃花树底，牵回白马紫游缰。
故园 其一
黎庶蕃（清代）

故园不可望，望极转苍凉。落木三湘暗，归云万里长。

羽书初罢战，遗老尚耕桑。闻说今年稔，家家只盖藏。
野次听元昌奏横吹
韦应物（唐代）

立马莲塘吹横笛，微风动柳生水波。

北人听罢泪将落，南朝曲中怨更多。
久客且归留别郭于昭宪掾
戴表元（宋代）

久客令不厌，初春乍许寒。
飞蓬妨览镜，脱粟愧加餐。
坐有夸年酩，门谁住马鞍。
重来会相见，老性忍悲欢。
黯然
郑谷（唐代）

搢绅奔避复沦亡，消息春来到水乡。

屈指故人能几许，月明花好更悲凉。
尹乔岳入泮宫
释今无（明代）

翩翩五色应弘词，初入圜桥雀已驰。藜火夜分天禄阁，彩毛朝起凤凰池。

奏笺预向趋庭日，华选方逢盛世知。更有寒山樨一树，秋风遥欲与君期。
登金山塔
余京（宋代）

半空月忽住，陡觉下方浮。白浪连山走，青天入海流。

尘埃吹野马，城郭动蜉蝣。极目穷巴蜀，风帆万里愁。
上巳日凯宴成功诸将士 其二
弘历（清代）

日丽风和春未深，奖庸备礼有壬林。试看偃伯灵台上，讵数流壬曲水浔。

命预绮筵排伯克，也陈夷乐奏任禁。笑聆蜀技无情者，那觉西悲动乃心。
东邻叟歌
叶颙（元代）

君莫羡东邻叟，囊贮黄金动盈斗。粉白黛绿眩目前，十二金钗斗座右。

袖中曲谱贵新奇，五典三坟不知有。往来冠盖尽英豪，骏马金鞍结良友。

天公未必长尔私，有限欢娱岂能久。华堂歘忽变荒丘，落日牛羊乱驰走。

羡君莫笑西家翁，身长七尺眉颊丰。闭门不肯学干谒，半世不识王与公。

无心去较蝇头利，有口懒谈麟阁功。茅屋颓垣常漏月，麻衣短袂不蔽风。

储乏陈红之五斗，心有至赤之孤忠。对客张眉唯说理，向人扪腹肯话穷。

胸中豪气千丈虹，壮志不下陈元龙。百年富贵如飘蓬，是非荣辱转眼空。

珊瑚数尺壮安庸，季伦愚痴真騃童。梦回金谷春已去，欲寻往事俱无踪。

但见荒烟衰草寂寞栖春红。繁花散乱歌舞歇，行人抚掌笑石崇。

首阳山人恨不逢，食薇不饱乐在中。至今姓字不磨灭，皎如白月悬高穹。

但见天地之内，光辉照耀南北连西东。清风遐播亿万古，而我无尽物有终。

俯视沈酣声利辈，空中短燄风里虫。
次韵袁升之游海云寺鸿庆院山茶之什 其六
蒲瀛（宋代）

花发今年喜不空，遨头肃客上萧宫。雪残千嶂犹连白，风引双萧欲斗红。

他日勋名三事在，先春和气万家同。等閒草木蒙湔祓，况入寻常顾盼中。
咏莺
姚合（唐代）

春来深谷雪方消，莺别寒林傍翠条。到处为怜烟景好，

隔帘多爱语声娇。不同蜀魄啼残月，唯逐天鸡转诘朝。

少妇听时思旧曲，玉楼从此动云韶。
望黄山
陈琏（明代）

黄山屹中流，此日欣盻睐。初疑螺髫青，渐睹砥柱大。

长江来万里，混混俱此会。潮生岚气寒，浪触雪花碎。

海门望无穷，飞鸿渺天外。
八月十一日晨兴三首
张耒（宋代）

江上秋阴合，柯山晓雨来。
貂裘欲辞箧，纨扇已生埃。
落叶湿相藉，晚花寒未开。
殷勤探黄菊，九日泛清杯。
君山怀古和曹秉生
章永基（清代）

三千年事一伤神，难问前因与后因。黄土何心理季子，青山无后哭春申。

带横绝壁天为堑，斗大孤城地有垠。我为陈思一惆怅，等閒飘泊苦吟身。
千秋岁
仇元善（清代）

园禽声换。唤取帘开半。朝与暮，山光变。柳花绵正暖，榆荚钱何山。

无个事，看看三绝韦编卷。

高卧心情晏。闲步风烟乱。堪一唱，还三叹。眼前多路鬼，世上无如愿。

君莫问，白衣苍狗从来幻。
有僧自峡中来持黄黔州手制茶兼能道其动静与潘豳老赋二首 其二
贺铸（宋代）

平生得禄仅荣亲，持底天涯料理贫。夜户不关无长物，晨炊待火乞诸邻。

山𤢖颇侠能来虎，水弩何知枉中人。少减家园旧年调，携笼先采雨前春。
咏唐史 李朝隐
韦骧（宋代）

拽宦鞭奴蔑贵权，当时风骨愯衣冠。及为御史声名减，岂是官高便欲安。
用杨铁厓新居书画船亭韵与玉山同赋二首 其二
郯韶（元代）

卜筑喜过杨子宅，城居曲曲抱溪流。夕阳在波人影乱，秋水上帘竹色幽。

载酒过门从问字，据床吹笛不惊鸥。月明后夜溪山雪，乘兴还能具小舟。
过鸣雁城
梅尧臣（宋代）

九月过鸣雁，斜阳上废台。
兵车千载会，桑柘万畴开。
代谢随秋草，草灵化死灰。
我来空咏古，寒鸟有余哀。
溧水道中回寄子肃玉汝并属李晦庵八首
赵蕃（宋代）

怀绶新括州，乘驄前御史。
一州与天下，先后宁同轨。
纵云山水佳，何与于疮{疮仓换胡}。
再次寿道韵二首 其二
袁泰（元代）

青青杞菊遍江庄，隐者盘餐意不忘。蓑笠尚留垂钓石，茅茨重覆读书堂。

坐深村落成幽赏，行入禅扃有妙香。回首城门车马迹，不堪尘事热中肠。
再用前韵 其一
彭汝砺（宋代）

朝日薰酣晨露洗，中林入夜幽香起。烛与花明月影中，月和烛照花阴里。

光华混杂不可认，刻画虽工难比似。烛偏月下花亦别，疏影横从俱可喜。

使君白头衰久矣，空惜流年去如水。作诗与花雪羞耻，多材自属佳公子。

青春九十今能几，不当祇作常时比。莫令俗事一关心，可厌浩歌频到耳。
居厚弟和七十四吟再赋
刘克庄（宋代）

闻说朝家念履簪，朵颐安肯学羊斟。
批涂曾举词臣职，芹曝终怀野老心。
晓镜鬓须难染摘，夜檠手口尚披吟。
世间蚓窍更鸣和，未识王孙半岭音。
石榻平望七峰山
韦骧（宋代）

路过黔江石榻平，七峰奇杰翠峥嵘。祇应自有神仙宅，肯向人间浪得名。
广列女四首
刘克庄（宋代）

前有条桑女子，后有茶蕊夫人。
洁以自媒为妇，贤于奉表称臣。
见敏中初到邠宁秋日登城楼诗诗中颇多乡思因以寄和
白居易（唐代）

想尔到边头，萧条正值秋。二年贫御史，八月古邠州。

丝管闻虽乐，风沙见亦愁。望乡心若苦，不用数登楼。
丁云鹏扫象图
弘历（清代）

语言不著坐金神，扫象真乘示应真。法供是谁称惬当，紫檀轴首白檀身。
暮秋望月示学士各释愁应教
徐仪（隋代）

碣石寒光远，□□秋色高。长沙正下叶，曲岸已飞涛。

君王怅晚节，延伫竭神皋。复属西园夜，轻辇暂游遨。

游遨未云赏，苍茫孤月上。枝间影合离，波上光来往。

此夕未央宫，应照仙人掌。掌高明转净，夜深留睿想。

处处敞高扃，流照满珠庭。重轮入雅曲，合璧应祥经。

灿烂浮珠网，参差间玉星。山幽有芳桂，林静发新蓂。

蓂开布帝城，分枝共月明。斜晖渐西落，弥□轸归情。

骖驾且来游，圣藻命舒愁。询刍以蠲病，参妙本难酬。

良史称天闳，因时命应刘。楚王追绿兕，齐后出青丘。

驰原落云翼，截水曳吞舟。无劳子虚咤，即事可忘忧。
同狼山印老早饭建隆遂登平山堂
吕本中（宋代）

尘埃障西风，草木被朝日。篮舆郭北门，未厌来往疾。

僮奴懒不进，颇复费呵叱。道人先我行，宴坐已一室。

殷勤劝客住，午饭当促膝。炉烟窗纸明，鸟语树叶密。

却上平山堂，晚景更萧瑟。澄江渺天际，妙句不容乞。

平生泉石念，固自有遗失。何能从儿曹，十事九不实。

兹游岂不快，此老固坦率。尚从文殊师，一往问摩诘。
归涂
许月卿（宋代）

望外云头日高挂，竹间亭子雪犹存。
啣芦雁起潇湘暮，卖炭人行烟火村。
绮疏月照窗如昼，宝鼎香销帐似云。
欲转冰壶浑未暇，党家习气彼羶荤。
远尘轩
释智愚（宋代）

开窗种脩竹，凿石搆方池。良夜月来此，劳生几个知。
大雨行（开成三年宣州开元寺作）
杜牧（唐代）

东垠黑风驾海水，海底卷上天中央。三吴六月忽凄惨，

晚后点滴来苍茫。铮栈雷车轴辙壮，矫躩蛟龙爪尾长。

神鞭鬼驭载阴帝，来往喷洒何颠狂。四面崩腾玉京仗，

万里横互羽林枪。云缠风束乱敲磕，黄帝未胜蚩尤强。

百川气势苦豪俊，坤关密锁愁开张。太和六年亦如此，

我时壮气神洋洋。东楼耸首看不足，恨无羽翼高飞翔。

尽召邑中豪健者，阔展朱盘开酒场。奔觥槌鼓助声势，

眼底不顾纤腰娘。今年闒茸鬓已白，奇游壮观唯深藏。

景物不尽人自老，谁知前事堪悲伤。
夜留依绿亭 其一
朱淑真（宋代）

水鸟栖烟夜不喧，风传宫漏到湖边。三更好月十分魄，万里无云一样天。
题张尚书画册四首 其四 雀
林希逸（宋代）

勘破鹏鸠事，人间百念消。茂先老自误，不记赋鹪鹩。
宋颂九首·金陵
石介（宋代）

帝赫斯怒，王师徐驱。
蕞尔蝼蚁，岂胜诛鉏。
哀哀穷俘，爱叫以呼。
归于京师，燀哉圣谟。
和陆簿九日一首
王炎（宋代）

西风拂面饮微酣，小摘茱萸手自簪。
极羡酒兼诗共好，正缘人与景相参。
杜门不复贪游赏，落帽无由际剧谈。
叹息登高兄弟远，目随鸿雁过天南。
和孙叔康九日三首 其二
韦骧（宋代）

使旆登高拂晓来，贤宾道旧喜追陪。东篱黄菊因时盛，北海清樽趁节开。

帘幕云收见洲渚，笙箫风引下楼台。新诗侑酒穷佳兴，不惜当筵耻执罍。
壬申游莲峰四咏 其三
祁敕（明代）

我爱山中好，山云碧四垂。往来閒弄影，浓淡各含姿。

出岫心何有，为霖众所期。游人亦潇洒，相对两忘机。
锦江遣兴
郭载（宋代）

云水微茫爽气浮，锦江如带可怜秋。
萦洄雾縠时迷雁，潋滟霞光不见鸥。
晴雨一川皆好景，烟花三月总牵愁。
风波满地乾坤阔，吟望长安垂白头。
赠盛南樵卖药 其一
屈大均（明代）

自古仙人多卖药，风流我最慕安期。今君莫使秦皇得，烟雾苍苍信所之。
家童拾栗因念亡儿作数语以写钟情之悲
王十朋（宋代）

去年觅栗嫌汝痴，责汝曾赋渊明诗。今年栗熟不汝见，凄然白骨埋荒陂。

西风簌簌黄叶飞，家僮拾栗门前归。汝兄汝妹争来取，汝父伤心泪如雨。
夜叩金海祠同五臣舟还 其一
严嵩（明代）

宫前玉漏千门锁，树里红灯几处张。祗役不辞舟路远，广寒山下月苍苍。
庚戌正月三日约同舍游西湖十首 其五
杨万里（宋代）

下竺泉从上竺来，前波后浪紧相催。泉声似说西湖好，流到西湖不要回。
塞下曲
戎昱（唐代）

惨惨寒日没，北风卷蓬根。
将军领疲兵，却入古塞门。
回头指阴山，杀气成黄云。
上山望胡兵，胡马驰骤速。
黄河冰已合，意又向南牧。
嫖姚夜出军，霜雪割人肉。
塞北无草木，乌鸢巢僵尸。
泱渀沙漠空，终日胡风吹。
战卒多苦辛，苦辛无四时。
晚渡西海西，向东看日没。
傍岸砂砾堆，半和战兵骨。
单于竟未灭，阴气常勃勃。
城上画角哀，即知兵心苦。
试问左右人，无言泪如雨。
何意休明时，终年事鼙鼓。
北风凋白草，胡马日駸駸。
夜后戍楼月，秋来边将心。
铁衣霜露重，战马岁年深。
自有卢龙塞，烟尘飞至今。
蒲涧奉呈蒋帅待制
郭祥正（宋代）

菖蒲涧底生九节，流水遂作菖蒲香。安期服之已仙去，漫脱双舄留秦皇。

秦皇杀伐自无度，年龄社稷何由长。蓬莱毕竟不可见，十祠千载聊相望。

散发追之又无迹，后来诡谲传崔郎。至今正月二十五，城北夹道珠帘张。

元戎要宾锤大鼓，老蛮献馔烧肥羊。倾城尽作蒲涧饮，美俗眷恋神仙乡。

穿云丝竹度别浦，绕山金翠明残阳。我乘款段到已晚，越台仅得参壶觞。

公携大句使我读，冰澌戛齿清琅琅。张侯继作亦精敏，兰茝相倚传芬芳。

却寻陈事考僭迹，死佗称帝鋹称王。基山控海恃远崄，大明一出旋消亡。

岂如戴主效臣节，白骨虽朽忠名彰。只今神孙太母圣，天下击壤歌时康。

佳期不邀墓中鬼，乐民之乐真循良。勒词苍崖告万古，蒲涧之会无淫荒。
句
何麟（宋代）

明朝一棹夷陵过，始觉吴天楚地宽。
过太常寺簿谢公故第
黎廷瑞（宋代）

落日庐阜紫，飞砂湖水黄。
散倦登古原，含悽眺层冈。
丹梯遂寥登，沈思热中肠。
当年扣玉墀，抗疏何慨慷。
拂衣云壑卧，著书名山藏。
筑园印清流，艺树条孤芳。
英彦集文字，燕席开华妆。
人生既难料，天运亦靡常。
黯黯玄云阴，萧萧北风凉。
山流鳌背空，柯改蚁梦荒。
事往迹已陈，名存道弥光。
独念平生游，使我重感伤。
破壁嘶瘦马，叠鼓发瞑航。
屐痕难重寻，寒苔日苍苍。
高丘渺烟雾，不得酹一觞。
怀哉我先铭，翠琰垂千霜。
俯仰落清泪，目断江流长。
送沙弥大智游五台
皎然（唐代）

童年随法侣，家世本儒流。章句三生学，清凉万里游。

云归龙沼暗，木落雁门秋。长老应相问，传予向祖州。
五月八日翰林前堂坐书所见
程敏政（明代）

公署忙閒不自由，眼中诗料忽相投。草分暗茁攻砖罅，槐出横枝荫瓦沟。
落第东归
罗邺（唐代）

年年春色独怀羞，强向东归懒举头。

莫道还家便容易，人间多少事堪愁。
尾犯·宝蜡夜笼花
仇远（元代）

宝蜡夜笼花，不碍画楼，无限清景。病叶分秋，翦愁桐金井。银汉外、尘飞不到，暮云收、琉璃万顷。弁山横翠，好倩西风，送上江心镜。霓裳空楚楚，钧天旧梦难醒。最忆婵娟，□钗钿香冷。欲高跨、娇鸾归去，又还愁、乌啼酒醒。独思前事，夜永谁问相如病。
次韵子瞻闻不赴商幕三首
苏辙（宋代）

怪我辞官免入商，才疏深畏忝周行。
学从社稷非源本，近读诗书识短长。
东舍久居如旧宅，春蔬新种似吾乡。
闭门已学龟头缩，避谤仍兼雉尾藏。
归鸟·其二
陶渊明（魏晋）

翼翼归鸟，载翔载飞。
虽不怀游，见林情依。
遇云颉颃，相鸣而归。
遐路诚悠，性爱无遗。
即事四绝 其一
吕本中（宋代）

老来于世转无求，事业声名种种休。伴得邻僧忍饥惯，闭门无饭读春秋。
郭伯成荣登
释德洪（宋代）

快马东风走帝京，归来门巷绿阴成。顷知一第文章贵，能致三公衮冕荣。

子涉风波方箠探，我闲几砚觉尘生。赠诗谁似王摩诘，翰墨场中独策名。
建剑板桥之什
陈藻（宋代）

数里一板桥，亭栏各清楚。
长亭且百间，频憩忘羁旅。
人自贲乾且，溪山失其阻。
庄生达未充，无梁思太古。
行行降复登，川广湍流聚。
急下看飞船，仿佛闻端午。
念奴娇·光风转蕙
郭世模（宋代）

光风转蕙，泛崇兰、漠漠满城飞絮。金谷楼危山共远，几点亭亭烟树。枝上残花，胭脂满地，乱落如红雨。青春将暮，玉箫声在何处。

无端天与娉婷，帘钩鹦鹉，梦断闻残语。玉骨瘦来无一把，手挹罗衣看取。江北江南，灵均去后，谁采蘋花与。香销云散，断魂分付潮去。
金缕曲 团扇 十八叠前韵
叶绍本（清代）

丹颊难胜酒。乍梅风、暄吹午枕，粉汗融否。拈得桃枝团月样，忽讶新凉来斗。

胜汉苑、制传华九。袖底香飔摇动好，画乘鸾、应效秦楼守。

珠帘亚、微回首。

不须便面章台走。还记得、碧罗帏畔，轻披绵手。云母屏开冰簟滑，合与同心消受。

问底事、笑遮绛口。小立兰阶人影倩，障花颜、恰恐花羞丑。

蝉影薄、昭阳牖。
严延甫之楚复留秦淮数日乃别
葛一龙（明代）

雪里看花花里眠，莫愁飞雪到新年。
愁人只有湘山路，漫入寒芦苦竹烟。
和全母弟题暖重三丈居
阳枋（宋代）

眼前皆易未尝东，祗恐援弓逐过鸿。
认得义皇心上画，箪瓢何必问颜空。
中秋不见月
黄淮（明代）

几处笙歌倚画楼，月华最好是中秋。嫦娥只恐伤离思，云幕重重不上钩。
井研道中
陆游（宋代）

穷冬景方促，下岭路微平。
地瘦竹无叶，风乾茅有声。
客游空自叹，归计与谁评？尚喜长亭下，云穿夕照明。
春雪
边贡（明代）

怪尔阳春日，凄凄昼雪寒。情知飞絮假，还当落梅看。

向日偏萦户，随风故绕阑。同云幕千里，吟坐忆长安。
句
吴璋（唐代）

弈棋但以忘忧耳，纵酒无如作病何。
题义门胡氏华林书院
阮思道（宋代）

北阙重旌表，西斋盛讨论。
高阳旬爽里，通德郑玄门。
选胜开松院，凭幽敞竹轩。
灵泉飞洞壑，花树蔽郊原。
露滴栖松鹤，风传隔岭猿。
庭兰香醉步，山月冷吟魂。
客爱情尘虑，僧怜避俗喧。
几时清赏花，啸咏与琴樽。
倪敬父柯山
白玉蟾（宋代）

暮云横翠夕阳斜，啼罢歌楼林外鸦。
绿竹弄摇风里影，碧桃开遍雨中花。
三杯淡酒邀明月，一局残棋惊落霞。
人在柯山山上咏，笑挥管笔走生蛇。
玉楼春
曹勋（宋代）

佳时莫放游鞍倦。梅润清薰随处宴。不妨一半雨兼风，况对有情莺与燕。

琼艘百柁花千点。肯使笙歌容易转。兴来人事酒消磨，谁问蚊雷和蚁战。
回过湘阴县
陈孚（元代）

牛斗槎边小客星，北溟万里渡南溟。三生带得烟波福，又泛潇湘过洞庭。
景灵宫
杨杰（宋代）

仙宗司玉历，帝系出璇霄。功业超千载，威灵会六朝。

圣孙严子事，神武耀文昭。游渭衣冠在，违颜咫尺遥。

奉安先上衮，守卫肃中貂。重屋华天篆，棂星屏俗嚣。

麾幢迎宝辇，象魏起祥飙。霞醴充流瓒，芝房陋焫萧。

降升瞻穆穆，謦欬听寥寥。复道悲追汉，灵旗想伐辽。

荐新随四孟，观德序三昭。养慕谐虞氏，声明格有苗。

庭分五行舞，乐奏九成箫。将相旌遗烈，松筠鉴后彫。

肖岩非特说，画阁岂惟乔。寰海名王聚，江湖王气销。

基图传久大，宫阙壮嶕峣。皇泽弥霶霈，群生荷益饶。

侍祠叨旅进，赓颂仰材翘。孝治光青史，琼瑶合瑑雕。
瑞鹤仙 寄友人 永乐大典一万四千三百八十一
吴激（宋代）

晓溪烟曳缕。乍润入芳草，东风吹雨。桃花破冰渚。看葡萄东涨，吹舟掀舞。沿吴溯楚。记吹烟、相对夜语。到而今醉里，听打小窗，梦随双橹。羁旅馀生飘荡，地角天涯，故人何许。离肠最苦。思君意，渺南浦。会收身却向，小山丛桂，重寻林下旧侣。把千岩万壑云霞，暮年占取。
桐柏观
任翻（唐代）

飘飘云外者，暂宿聚仙堂。半夜人无语，中宵月送凉。

鹤归高树静，萤过小池光。不得多时住，门开是事忙。
戏答思黯（思黯有能筝者，以此戏之）
白居易（唐代）

何时得见十三弦，待取无云有月天。

愿得金波明似镜，镜中照出月中仙。
庐陵道士罗尚逸能医眼善弈自湘中归写予真求
周必大（宋代）

黄冠多艺从仇仙，处士围棋伴乐天。
我不即师师即我，胡为邀我泛湘船。
淮南夜泊
黎廷瑞（宋代）

低篷矮艇载诗翁，又泊淮南港汊东。
月黑荒村行独虎，云深远渚拍低鸿。
诗书落落心如梗，天地悠悠鬓欲蓬。
辗转孤衾无限恨，客中此夜与谁同。
晚风寒林二首
杨万里（宋代）

已是霜林叶烂红，那禁动地晚来风。
寒鸦可是矜渠点，蹈折枯梢不堕空。
奇薛素
郑琰（明代）

野草城边油壁车，海棠开尽燕飞初。
愁深司马舟中泪，梦逐萧娘锦上书。
一水云阴桃叶渡，四桥春暗浣花居。
伤心南陌垂杨月，夜夜香尘满客裾。
城南蒋庄四首
李长民（宋代）

愁卧愁亭上，兰时忽过中。
幽人倦赏物，青帝谩施功。
柳眼依依碧，档梢冉冉红。
真须家酿酒，一醉百花丛。
颂古一百二十一首
释宗杲（宋代）

马驹喝下丧家风，四海从兹信息通。
烈火焰中挥得月，巍巍独天坐雄峰。
徐毅斋为东翔侄改字为存子
阳枋（宋代）

心酬万事好深惟，来不须迎去莫随。
天理面前还他细，梦醒休似梦酣时。
神堂道中听后骑短笛妙甚而花柳已有思涧流溅
吴则礼（宋代）

从来十八拍，笛里更清新。
著处是浅笑，可人惟晚春。
未扳红簌，且揭碧鳞鳞。
小雨为吾止，鹁鸪长自驯。
发自义兴由东九抵湖汊一首
王世贞（明代）

扬舲出荆溪，溪流浩无尽。畴谓当萧辰，青山吐馀润。

惊鳞发潜响，振羽横遥瞬。时见空翠来，焉知余榜进。

乔木生午烟，场禾表秋信。茶叟携筐归，行歌渺然近。

顾余若有适，壶浆当为引。明发从此辞，中宵衣时振。
次韵和酬知开封县钱易学士见寄三首 其三
魏野（宋代）

珠落银钩向玉笺，不还合浦到溪边。无双双美真堪爱，似听湘娥鼓舜弦。
裁衣曲
毛先舒（明代）

剪征衣，亲手作。君身长短何须度，肥瘦定然不如昨。

新衣为君裁，旧泪为君落，还将铜斗细熨灼。莫使衣上沾猩红，君见泪痕不肯著。
偈颂一百零四首
释绍昙（宋代）

虚空包不包，大地坏不坏。
行脚不遇人，出语无赖聊。
谩言密室不风，显纸如何裹大虫。
渔父词一十八首。作甚物
吕岩（唐代）

贪贵贪荣逐利名，追游醉后恋欢情。

年不永，代君惊，一报身终那里生。
拟寒山寺 其二
释怀深（宋代）

拾得诗清苦，风骚道自存。看云攲怪石，步月出松门。

识取心中佛，休磨镜上痕。时时多漏泄，尘世少知恩。
避暑山亭
赵良坡（宋代）

茂林深处散清凉，石罅泉声引兴长。
高挂角巾舒啸傲，炎飚那得到山庄。
东风
毛珝（宋代）

东风煦妪如慈乳，欲报生成恨无所。自粘花片作斑衣，起捧春无劝春举。

傍人笑我老如许，我亦笑渠将及汝。梅花也笑柳都舞，君如不饮出童羖。
归日再过分水岭
张嵲（宋代）

兹山已巉绝，盘道乏萦回。路向日边出，人从云外来。

涧声高更咽，梅蕊雪犹开。却忆僧房坐，深炉拥细灰。
喜晴寄彦猷
刘敞（宋代）

积阴向十日，不见江南山。何意浮云尽，依然庭户间。

芳草晚已歇，瑶华初可攀。故人在远道，怅望凋朱颜。
蔡宣教请赞
释宗杲（宋代）

咄哉无知，半憨半痴。
墨豆换人眼睛，十分爱讨便宜。
一朝死入地狱，定堕镬汤泥犁。
佛也救尔不得，任尔凤林吒之。
宴柳毅诗
洞庭龙君（唐代）

大天苍苍兮大地茫茫，人各有志兮何可思量。

狐神鼠圣兮薄社依墙，雷霆一发兮其孰敢当。

荷贞人兮信义长，令骨肉兮还故乡，永言惭愧兮何时忘。

上天配合兮生死有途，此不当妇兮彼不当夫。

腹心辛苦兮泾水之隅，风霜满鬓兮雨雪罗襦。

赖明公兮引素书，令骨肉兮家如初，永言珍重兮无时无。

碧云悠悠兮泾水东流，伤嗟美人兮雨泣花愁。

尺书远达兮以解君忧，哀冤果雪兮还处其休。

荷君和雅兮感甘羞，山家寂寞兮难久留，

欲将辞去兮悲绸缪。
日
释守卓（宋代）

日面佛，月面佛，大海波翻，须弥突兀。磕破脑门，额头汗出。

明眼衲僧未辨明，抬头好看冲天鹘。
言怀
曹松（唐代）

冥心坐似痴，寝食亦如遗。
为觅出人句，只求当路知。
岂能穷到老，未信达无时。
此道须天付，三光幸不私。
喜中散兄将至
葛胜仲（宋代）

两年侨寓为知音，百指仍携就泛金。蝇集树榛曾掣肘，鱼传尺素喜回心。

无边红芰邀同醉，不尽青山得共寻。白首居诸良会少，对床免被别愁侵。
和蒋发运
苏轼（宋代）

夜语翻千偈，书来又一言。
此身真佛祖，何处不羲轩。
船稳江吹坐，楼空月入樽。
遥知思我处，醉墨在颓垣。
代书回寄杨伯虎
张镃（宋代）

僧舍匆匆别，飞花雨过春。水村居自乐，城市懒尤真。

载酒青油舫，传书白锦鳞。访君须及早，非是久閒人。
鸳鸯湖边望烟雨楼
陈作霖（清代）

风起鸳鸯湖上秋，临流欲渡苦无舟。我来竟未逢烟雨，红出斜阳画里楼。
仲春初二绝
葛天民（宋代）

落梅如雪雨如麻，最怕春寒是杏花。
病后不能涓滴饮，可怜芳信到贫家。
明明中天月
邓雅（元代）

明明中天月，良夜流清辉。自从开辟来，不知几盈亏。

人事有代谢，天地无穷时。安得求长生，对月常吟诗。
冬夜检书寒气逼人作此自遣
林元英（清代）

文史三冬足，澄怀卓荦观。千秋列眉睫，方寸起波澜。

人定地疑僻，夜深镫亦寒。不妨北风劲，容膝易为安。
送曹三同猗游山寺
司空曙（唐代）

山蹋青芜尽，凉秋古寺深。何时得连策，此夜更闻琴。

穷水云同穴，过僧虎共林。殷勤如念我，遗尔挂冠心。
春词
陈允平（宋代）

杨柳春风三月三，画桥芳草碧纤纤。
一双燕子归来后，十二红楼卷绣帘。
马嵬八景次韵为阎方伯赋 其八 南亩秋成
程敏政（明代）

社公祠处百家同，叠鼓鸣箫俎豆丰。千载力田嘉汉诏，六经敦本说豳风。

鸡鸣犬吠闻宵警，女馌男耕毕岁功。无吏索钱官税足，相逢莫放酒杯空。
春日溪上
宋祁（宋代）

溪上和风吹薄云，溪边花木亦欣欣。
州人未散烦携酒，行乐先须让使君。
盘洲杂韵上 白榴
洪适（宋代）

耻上舞裙带，愿依九琳窗。韶颜今换骨，阿措便心降。
幽居二首 其一
李戣（明代）

狂简谁谐俗，幽居颇自便。看云常独坐，听雨或高眠。

字许邻人问，诗从野老传。久知山木喻，细读养生篇。
读书 其一
蒋湘南（清代）

浮志维利名，灵源浚经策。转此径寸珠，照活千秋魄。

生龙怒天风，咽凤翔地脉。掩卷聆古音，都如远行客。

客去精光蟠，渴虹烛霄白。蠹鱼夜窥人，一笑敛仙格。
夏日即事
张九成（宋代）

寂寂柴门可设罗，唯余柳色许相过。
重帘半卷鸟声乐，閒看炉烟篆髻螺。
咏古
洪繻（清代）

驱车洛阳城，下马皋门道。凭吊晋时人，胡尘净如扫。

昔者群氐狂，恶氛满苍昊。臣庶供醢俎，帝王为舆皂。

倏忽无一存，乾坤旋再造。夷吾彼何人，忧心空似捣。

不见祖生鞭，直向赵王堡。于今缅遗踪，何处容夷獠。

伊水涧瀍间，秋色来浩浩。遥望陆浑山，平原满秋草。

西楼六千里，东楼遥相望。靺鞨何丑夷，夸毗称人皇。

中原凌替日，耀马中山阳。后者居降邸，乃有东丹王。

雄猾阿保机，馀风何怆凉。毡袍左衽人，车盖入大梁。

打草弃城走，惆怅登愁冈。行人渡辽水，不见古临潢。

天祚百万兵，兵威忽不扬。堂堂古雄国，早先弱宋亡。

悲风从东来，原野渺茫茫。颓垣废宫殿，草低见牛羊。

走马游汴梁，出入汴城门。哀哀啼杜宇，上有古帝魂。

虎狼群女真，南牧万马奔。一鞭驱北去，八百赵王孙。

后日覆金族，乃仍青城屯。妃嫔及王子，流血京城昏。

萧条上蔡州，黄伞投空村。江南天水碧，犹有半壁存。

天兴靖康年，天道谁与论。荒荒瓦砾中，白日惨不温。

登临陟华岱，沧海望洪波。白云满天末，鸿鹄飞鸣过。

慨焉奇渥温，于此统山河。中华群骁杰，俯首何其多。

运去蹈坎壈，时来生嵯峨。濠阳淮泗间，跃马起横戈。

壮士挥返曜，英雄挽颓沱。九州忽如砥，泰嵩不可磨。

何以乾坤毁，日月又蹉跎。于今四海内，白狄舞傞傞。

大荒蹲犷獥，黑洋发蛟鼍。自东欲徂西，乌兔相荡摩。
初到浮山和家兄
杨鸾（唐代）

森森昆季和山阿，今日相逢意若何。歌罢又生离别思，不妨沉醉舞婆娑。
送黄承伯
李覯（宋代）

君来别我向番阳，时节初春晓尚霜。
茶褐园林新柳色，鹿胎田地落梅香。
此行砚席多知已，是处楼台可举觞。
只恐诏书非久下，槐花又在眼前黄。
阳岐守风诗
鲍照（南北朝）

差池玉绳高。
掩蔼瑶井没。
广岸屯宿阴。
悬崖栖归月。
役人喜先驰。
军令申早发。
洲逈风正悲。
江寒雾未歇。
飞云日东西。
别鹤方楚越。
尘衣孰挥澣。
蓬思乱光发。
齐安郡中偶题二首·其一
杜牧（唐代）

两竿落日溪桥上，半缕轻烟柳影中。
多少绿荷相倚恨，一时回首背西风。
新淦偶成
乐雷发（宋代）

飞飞绿凤挂梅梢，犹记来时雪拥抱。
今日归舟新淦路，担头稚子卖樱桃。
山居即事
释绍嵩（宋代）

独立柴荆外，孤吟四望频。
晴山云罨画，深谷鸟声春。
老觉文章退，闲知气味真。
穷居那敢恨，虚白自为邻。
癸巳十一月二十五辞家雪甚作怆然有怀
利登（宋代）

岁暮游子归，余始为行客。
朔风万里长，吹雪犯巾帻。
临行不言苦，不忍母心恻。
乾坤迫短景，寒日易倾仄。
冰池绿骨巉，冻车琼网涩。
一寒忍已熟，浪出还自责。
抚剑睨前冈，云重楚天黑。
制置侍郎阁学台座俯从乡论营求胜地改建贡闱
度正（宋代）

中兴诏下九重天，分建科场贡蜀贤。
急就佛宫嫌北面，载开儒蜀堕西偏。
得人自昔英才盛，择地于今气象全。
多士深思公雅意，要收鸿硕副详延。
和几叟秋日南浦十绝句简子庄寄几叟 其三
朱松（宋代）

屹屹龟山障末流，藩墙一望渺无由。胸中万里平生事，肯蹋寻常只么休。
绝句六十四首 其十三
张伯端（宋代）

坎电烹轰金水方，火发昆崙阴与阳。二物若还和合了，自然丹熟遍身香。
学仙
张籍（唐代）

楼观开朱门，树木连房廊。中有学仙人，少年休谷粮。

高冠如芙蓉，霞月披衣裳。六时朝上清，佩玉纷锵锵。

自言天老书，秘覆云锦囊。百年度一人，妄泄有灾殃。

每占有仙相，然后传此方。先生坐中堂，弟子跪四厢。

金刀截身发，结誓焚灵香。弟子得其诀，清斋入空房。

守神保元气，动息随天罡。炉烧丹砂尽，昼夜候火光。

药成既服食，计日乘鸾凰。虚空无灵应，终岁安所望。

勤劳不能成，疑虑积心肠。虚羸生疾疹，寿命多夭伤。

身殁惧人见，夜埋山谷傍。求道慕灵异，不如守寻常。

先王知其非，戒之在国章。
偈颂六十七首 其三十四
释原妙（宋代）

周行七步犹成迹，椁示双趺岂易收。微雨洒花千点泪，淡烟笼竹一堆愁。
从心斋为丁自南真人赋
乌斯道（明代）

黄河南下客神京，不访移文访冶亭。中岳使回尊更绿，故山兵冶树还青。

笼鹅逸少曾留帖，相鹤浮丘已著经。三十六房随处坐，白云终日护岩扃。
新凉五言呈尤延之
杨万里（宋代）

暑极无可增，夏余亦复几。
幽人暍欲腊，日日望秋至。
秋至凉不随，夏去热未已。
一夕睡美余，秋从簟波起。
新凉来何方，洒若清到髓。
夕前轻雨作，雨後微风駃。
凉偶与之偕，未必凉因此。
向来亦风雨，既止暑更倍。
但令暑为凉，老病有生意。
何必问所来，亦莫悲徂岁。
题董源寒林重江图
贝琼（元代）

天下画师无董源，学者纷纷工水石。
云山万里出巴陵，白首淮南见真迹。
乱石平坡净无土，松根裂石蟠龙虎。
偃盖千年饱雪霜，深林六月藏风雨。
江上村墟何处入，浮空远黛蛾眉湿。
渔人日暮各已归，小舟如凫落潮急。
我昔西清尝看画，南唐此本千金价。
坐移绝境在云间，月出霜猿啼后夜。
薄游未挂吴淞帆，令我一夕思江南。
安得买田筑室幽绝境，开窗日日分晴岚。
锦溪八景为林熙吉题 其五 迁莺林
徐熥（明代）

晓步迁莺林，莺声何睍睆。把酒坐垂杨，不觉归来晚。
水西野店皆不著宿夜抵石山虚
杨万里（宋代）

不著官人宿，无如野店何。
见容幸有此，虽陋更嫌佗。
头虱妨归梦，邻鸡伴寤歌。
此生眠食尔，行路总蹉跎。
送李溟出塞
薛能（唐代）

边城官尚恶，况乃是羁游。别路应相忆，离亭更少留。

黄沙人外阔，飞雪马前稠。甚险穹庐宿，无为过代州。
岁暮杂诗
朱厚章（清代）

吴氓殚力办租庸，霖潦深秋骇老农。信有橧巢师鸟雀，尽抛䆉稏豢鱼龙。

漫空水气难为雪，照野阳威未化淞。闻道中丞能入告，便令寒谷转春容。
七年元日对酒五首 其四
白居易（唐代）

今朝吴与洛，相忆一欣然。梦得君知否，俱过本命年。
春暮闻莺
刘敞（宋代）

醉里春空尽，江边客未归。可怜鸣晛皖，似欲诉芳菲。

珍树移时语，残花入眼稀。离居亦幽独，求友莫相违。
天津晚步
吕公著（宋代）

芝盖久稀疏，暮云空坱北。
千年旧都城，一片閒宫阙。
禁御尚连延，觚棱犹嶻嶭。
桥势横雌霓，堤形偃初月。
瀍涧岸已深，汉唐时既歇。
危亭独坐人，浪把兴亡阅。
留别友人书斋
喻坦之（唐代）

相见不相暌，一留日已西。轩凉庭木大，巷僻鸟巢低。

背俗修琴谱，思家话药畦。卜邻期太华，同上上方梯。
剑客
贾岛（唐代）

十年磨一剑，霜刃未曾试。
今日把示君，谁有不平事？(示 一作：似)
贵溪董教论回里
戴表元（宋代）

八月暄暄似小春，鄞江归客楚江宾。
梦中鲈脍紫莼菜，画裹苎袍乌角巾。
不枉夸张别风土，有时吟啸杂仙真。
年高官满身轻健，聊复婆娑亦可人。
断云
张耒（宋代）

断云秋望阔，山霭夕成霞。
凄冷初高月，喧阗未定鸦。
伏羁良马瘦，挂壁宝月斜。
寂寂山城夜，明灯照鬓华。
顺庆沈太守建岁寒书院偶留题
苏葵（明代）

人间多少读书处，欲固岁寒贤守心。隔岁草莱诛濯濯，一庭松守长森森。

汉儒载籍能存几，周政规模却至今。老病星轺三月过，欲扬洙泗洗清襟。
宫词 其七十八
周彦质（宋代）

庭试初宣进士班，玉阶咫尺觐天颜。画廊两畔楸花发，时递清香笔砚间。
扇子诗
李石（宋代）

弹指花前一念差，东风未老鬓先华。
看花只得心随眼，心倦何由眼见花。
江行望岸上诸山
李长霞（清代）

长江趋东南，连山峙其外。平流淡无姿，群有静含态。

青岑生白云，苍衣约皓带。荟蔚蔽崟崎，青葱翳松桧。

安得一攀跻，令我访胜概。搴林摘瑶英，倚石窥寒濑。

幽境不可寻，长风催行迈。回首望众山，苍苍但烟霭。
复次前韵奉答白参戎
江源（明代）

百战三边气不衰，久持旌节镇东陲。茅堆败虏心逾壮，烟阁论功鬓未丝。

老我岂朝今日会，识君犹恨十年迟。望山关外明朝别，倚柱停云几度思。
梁隆吉遗冯笔并诗答以长句
宋无（元代）

吴刚夜入广寒阙，生擒老兔出秋月。嫦娥泣雨蟾影孤，灵药不舂玉杵歇。

桂花凝毫拔苍绿，蜀丝缠金缕湘竹。紫兰蕊笑春风愁，莲花仙冠坠簪玉。

松腴点漆光照眸，藤肪捣雪滑欲流。乐毅小帖排银钩，天马历块无九州。

梦中忘笔那有花，古锥画地飞龙蛇。觉来寻锥亦无处，但见鸟迹留平沙。
真如劝农二首
吴潜（宋代）

圣主垂衣坐九重，不才假守劝农功。
周家永命由忠厚，汤后存心在困穷。
安得田租成岁减，且将人事兆年丰。
守宰监州民最近，相期清白绍家风。
叶翰林有徐熙桃竹方尺许索诗辄赋一首
程俱（宋代）

寒禽抱幽丛，意得窥绿净。夭华媚霜筠，惨澹若春暝。

胡僧手幻药，纳此方池境。重重玄涉入，妙悟付毛颖。
闰月三夜舍西观新月
陆游（宋代）

平生绝爱初三月，况是平池浸玉钩。
老去人间朋旧少，一樽谁与话清愁？
谢王先辈昆弟游湘中回各见示新诗
齐己（唐代）

潇湘多胜异，宗社久裴回。兄弟同游去，幽奇尽采来。

只应求妙唱，何以示寒灰。上国携归后，唯呈不世才。
移住别居
卢殷（唐代）

自到西川住，唯君别有情。常逢对门远，又隔一重城。
与道士冯德之话别
潘阆（宋代）

一宿山房话别离，殷勤劝我酒盈卮。
更教弟子横琴送，弹彻悲风尽泪垂。
书目所见者五首 其五
张侃（宋代）

小民海滨居，煎水活妻孥。指海充府库，何曾计有无。

盐成有喜色，摘蔬供午食。君子劳于心，我侬劳于力。
哭王几道职方三首
梅尧臣（宋代）

我今过五十，万事日消磨。
熟识世间寡，故交泉下多。
叶秋知易陨，松耐竟如何。
尝亦悲前哲，荒坟野鼠窠。
向日葵
沈青崖（清代）

满院秋风敛嫩黄，扣槃扪烛望恩光。踆乌万里谁知汝，犹是西倾倚夕阳。
螺髻峰
陈岩（宋代）

山无重数总蟠青，直北孤峰最有情。
天巧绾成螺髻样，梳云沐雨百娇生。
题人画扇十首
曹勋（宋代）

宽围绿野正华滋，放牧横溪草软时。
跪乳从兹富原显，尚羔先喜咏来思。
过横山塔下
杨万里（宋代）

六年三度过兰溪，总是残春首夏时。
最感横山山上塔，迎人东去送人西。
醉歌
方岳（宋代）

劝君且尽一杯酒，身外无穷莫问口。近闻谁直白玉堂，或传某佩黄金斗。

与君何干，于我奚有。不如雨话耕夫，烟呼钓叟。问竹活无，看梅开否。

天下事自有夔龙人，山中居只堪麋鹿友。乾坤荡荡呼不闻，今古茫茫骨俱朽。

鸡催晨，兔没酉，春风来时又花柳。不知柳今几青花几红，但见吾人成老丑。

吾欲采薇西山，播谷南亩，吾牛虽健吾衰久。只可茅柴火酒醉几觞，村田乐诗吟数首。

不然空山寂寂白昼长，閒杀一双无用手。